# name
Intervenció eHealth mitjançant la Realitat Virtual Immersiva per a millorar la salut mental durant l’embaràs

# metadata.dc.contributor.other[].value
Universitat de Barcelona. Facultat d'Infermeria

# metadata.dc.description.abstract[].value
[cat] La salut mental perinatal constitueix un àmbit d’interès creixent dins la salut pública, atesa la seva repercussió en el benestar de la dona, el desenvolupament fetal i el vincle maternofilial. Tot i els esforços recents per incorporar el cribratge universal en l’atenció perinatal, una proporció significativa de dones amb simptomatologia ansiosa o depressiva, lleu o moderada, no rep actualment una atenció específica ni accedeix a intervencions adaptades a les seves necessitats. Les intervencions de baixa intensitat, accessibles i no estigmatitzants, emergeixen com una alternativa efectiva per donar resposta a aquesta necessitat. En aquest context, les tecnologies digitals aplicades a la salut (eHealth) i, en particular, la realitat virtual immersiva (RVI), obren noves possibilitats en la promoció del benestar emocional durant l’embaràs. Aquesta tesi doctoral, presentada en format de compendi d’articles, té com a objectiu general avaluar l’eficàcia d’una intervenció eHealth mitjançant RVI per millorar la salut mental de les dones embarassades. Aquesta, s’estructura al voltant de dos objectius principals: (1) analitzar la prevalença i els factors associats a l’ansietat i la depressió durant l’embaràs, i (2) avaluar l’efectivitat de la intervenció mitjançant un assaig clínic aleatoritzat. D’aquesta recerca se’n deriven tres publicacions que recullen els principals resultats i aportacions de l’estudi.
El primer article analitza la prevalença i els factors associats a la simptomatologia ansiosa i depressiva en una mostra de 335 dones embarassades ateses en centres d’Atenció a la Salut Sexual i Reproductiva (ASSIR) a Catalunya. Els resultats mostren que un 53,4% de les participants presenten un cribratge positiu en salut mental des del primer trimestre de gestació. Els factors asso- ciats més significatius són els antecedents d’ansietat o depressió, l’existència de situacions de maltractament i les dificultats de parella. L’estudi subratlla la importància del cribratge precoç per establir itineraris d’atenció persona- litzats i eficients.
El segon article descriu el protocol d’un assaig clínic aleatoritzat dissenyat per avaluar l’impacte d’una intervenció basada en RVI, liderada per llevadores a l’atenció primària. La intervenció consisteix en sessions diàries de 14 minuts durant 6 setmanes, amb exercicis de respiració conscient, relaxació muscular i mindfulness guiats mitjançant entorns immersius. L’article defineix els criteris d’inclusió, les variables principals i secundàries, i els instruments de mesura, com ara l’Edinburgh Postnatal Depression Scale (EPDS) i l’State-Trait Anxiety Inventory (STAI). Aquesta proposta innovadora s’ajusta a les recomanacions internacionals sobre intervencions de baixa intensitat per a millorar la salut mental perinatal.
El tercer article presenta els resultats de l’assaig clínic aleatoritzat, en què van participar 70 dones embarassades (35 per grup), amb simptomatologia mode- rada detectada durant el primer trimestre. Les participants del grup intervenció van mostrar una reducció estadísticament significativa en els nivells d’ansietat i depressió respecte al grup control (EPDS: disminució mitjana de 11,32 a 7,25; STAI: coeficient -30,47; p<0,001). L’adherència al programa va ser alta (78,8% van completar almenys 30 sessions) i la satisfacció elevada (87% de les participants es van declarar “molt satisfetes”).
En conjunt, aquesta tesi aporta evidència científica sobre la viabilitat, acceptabilitat i eficàcia d’una intervenció digital de baixa intensitat per millorar la salut mental durant l’embaràs. La incorporació de la RVI en els serveis d’atenció perinatal pot facilitar l’accés a intervencions de suport emocional, especialment per a dones amb simptomatologia lleu o moderada, i contribuir a reduir l’estigma associat a la salut mental. Els resultats obtinguts obren noves vies d’actuació per a les llevadores i per als serveis de salut reproductiva en l’abordatge integral del benestar emocional durant la gestació.

# metadata.dc.rights[].value
cc by-nc-nd (c) Jimenez Barragan, Marta, 2025

# metadata.dc.title[].value
Intervenció eHealth mitjançant la Realitat Virtual Immersiva per a millorar la salut mental durant l’embaràs